1. **Stanoviská k dokumentu**

Viacerí ste napísali svoje stanoviská k dokumentu a názor pričom

* máte rozličné názory na priority a poradie,
* nezaregistroval som od nikoho z Vás výhradu typu „nevenujme sa dlhodobému pohľadu“,
* vyjadrili ste obavy o to, či sme schopní tvoriť súbežne dlhodobú víziu a zároveň pripravovať pracovať na riešení toho, čo je v doterajšom eGovernmente nezvládnuté a nedotiahnuté,
* voláte po tom, aby sa na základe konkrétnych výsledkov vrátila dôvera v IT,
* chýba Vám dôsledné a na výsledok zamerané riadenie informatizácie,
* pochybujete o tom, že IT experti môžu byť rozhodujúcim hýbateľom pri transformačných krokoch vo verejnej správe,
* zdôrazňujete, aby sa nezabudlo na územnú samosprávu,
* za najdôležitejšie považujete novú verziu NKIVS, Partnerskú dohodu, Revíziu výdavkov 2.0 a aj Program Vlády SR.

1. **Moje komentáre**

Najprv zopár mojich poznámok a korekcií:

1. Nie je tak úplne pravda, že zmeny fungovania verejnej správy sú tabu. Vznik klientskych centier bol úspešný projekt. Predchádzali mu transformačné kroky (napríklad zmena organizačného začlenenia úradov práce a niektorých ďalších koncových úradov), ktoré však zostali nedotiahnuté. Nič menej aj na nedotiahnutom príklade sa dá prezentovať, že sa dá prelomiť rezortizmus a že centralizácia služieb pre obyvateľov nie je apriórne neprijateľná. Zároveň upozorňujem na to, že strany ako SaS, PS/Spolu alebo Za Ľudí majú vo svojich programoch klientske centrá, centrá podpory a zoštíhlenie verejnej správy, čo je v súlade s našimi predstavami.
2. Platí, že transformácia sa nedá urobiť iba z vôle IT komunity, bez zapojenia vecne zodpovedných inštitúcií. Flagrantným príkladom je eHealth, ktorý bol iniciovaný a tlačený zástupcami IT. Dlhú dobu stagnoval/kolaboval a k obratu došlo až po masívnom zapojení lekárskej verejnosti a poisťovní. Vieme, ako to funguje v priemysle. Digitálna transformácia X sa deje vtedy, ak sa na nej zhodnú tí, ktorí vedia, čo znamená Digitálna a tí čo vlastnia či riadia X. Dôležité je však aj to, že dotyční majitelia tém X potrebujú informatikov na to, aby im ozrejmili, čo už v danej chvíli technológie ponúkajú a kam v strednodobom horizonte smerujú.
3. Na Valentom pripravenú koncepciu pozeráte ako na ďalší dokument, ktorý treba urobiť popri NKIVS, Partnerskej dohode atď. Ja to vnímam inak. NKIVS a PD sa týkajú obdobia 2021 až 2027, fakticky skôr 2030. Valentova koncepcia rieši rovnaký časový horizont. Ak chceme postupovať správne, odrazme sa od otázky: „Ako vnímate súlad dnes platného NKIVS a plánu výziev v PO7?“ Ja považujem vzájomne prepojenie týchto materiálov za neuspokojivé. Takémuto stavu sa musíme v budúcnosti vyhnúť. Súlad medzi PD a NKIVS sa dá dosiahnuť dvoma spôsobmi:
4. NKIVS a PD (operačné programy) sa budú tvoriť naraz. Previazanosť oboch dokumentov sa zabezpečí voľným spôsobom. To znamená, že to, čo majú ľudia v hlavách bude premietať do textov a pripomienok. Keďže NKIVS sa zrejme do leta 2020 nestihne vypracovať, tak sa do nej v priebehu druhého polroka budú zavádzať veci spísané v špecifických cieľoch a aktivitách PD. Spoločne budeme dúfať, že iniciatívne vstupy rozličných inštitúcií a lobistov budú v súlade s tým čo si želáme.
5. Vznikne koncepcia, ktorá vytýči ciele a mantinely pre NKIVS aj PD a pri tvorbe oboch dokumentov sa bude koncepcia zohľadňovať. Aby sme mali istotu, že zostaneme oboma nohami na zemi, bude treba do koncepcie doplniť
   * + - governance model (čo znamená rozšíriť kapitolu 4.7 „Cestovná mapa, pre pripomenutie prikladám aj súbor *Strategicke riadenie informatizacie 2019 05 07*), a
       - požiadavky na dotiahnutie nefungujúcich procesov (čo znamená rozpracovanie Cestovnej mapy v kategórii, ktorú Valent označil „Pokračovať – zvyšovať digitálnu zrelosť stavaním na tom, čo už máme“, ocenil by som keby nám pán Illek v odpovedi na tento mail poslal *hodnotiacu správu* združenia slovensko.digital).

Ja preferujem postup podľa písmena b).

1. **Vstupy do programového vyhlásenia vlády.**

Myslím, že by sme mali ponúknuť aspoň toto

1. Vláda by mala pripraviť a parlament schváliť také zmeny zákonov, predpisov a organizácie činností, aby bolo možné v čo najväčšom rozsahu využiť potenciál digitálnych technológií.
2. Zoštíhlenie verejnej správy sa bude diať prostredníctvom univerzálnych prepážok a integrácie podporných služieb (BackOffice), čo predpokladá maximálnu možnú mieru integrácie agendových systémov.
3. One-stop-shop bude integrovať služby horizontálne (služby naprieč rezortmi) aj vertikálne (štát aj územná samospráva)
4. Otváraním rozhraní a sprístupňovaním dát sa dosiahne väčšia verejná kontrola ako aj možnosť zapájania neštátnych odborníkov do oblasti verejných služieb
5. **Partnerská dohoda**

Aby sme sa chápali v tom, že minimálne pre oblasť Partnerskej dohody nie sme na zelenej lúke, prikladám nasledovné:

*Východiskový návrh priorít SR pre politiku súdržnosti na programové obdobie 2021 – 2027*

***Cieľ 1:***

*INTELIGENTNEJŠIA EURÓPA – inovatívna a inteligentná transformácia hospodárstva*

***Špecifický cieľ:***

*1.2 Využívania výhod digitalizácie pre občanov, podniky a vlády*

***Opatrenie v rámci špecifického cieľa:***

*1.2.4 Modernizácia poskytovania verejných služieb*

***Očakávané výsledky:***

* *zavádzanie government as a platform pomocou API za účelom zlepšovania verejných služieb,*
* *zlepšovanie elektronických a budovanie platformových služieb v rámci centrálnych informačných systémov verejnej správy (vrátane samosprávy),*
* *zavádzanie plne automatizovaného vybavenia potrieb občanov a podnikateľov zohľadňujúceho aj ich špecifické potreby pri interakcii s daným systémom z hľadiska prístupnosti a zavádzanie behaviorálnych intervencií,*
* *rozvoj interoperability verejných služieb v súlade s Európskym rámcom pre interoperabilitu (EIF),*
* *zavádzanie one stop government centier a centralizovaných back office centier, vrátane zdieľaných služieb,*
* *implementácia dátového manažmentu, predikcia a manažment rizík pri riešení verejných problémov, lepšie riadenie a plánovanie zdrojov, prostredníctvom analytického spracovania údajov vo verejnej správe,*
* *podpora kybernetickej bezpečnosti v rámci verejnej správy (dostupnosť, bezpečnosť, odolnosť), vrátane úzko špecializovaného vzdelávania v tejto oblasti a vrátane vytvorenia nástrojov na rozpoznanie, monitorovanie a riadenie bezpečnostných incidentov, zabezpečenie kritickej infraštruktúry,*
* *digitalizácia kľúčových procesov zabezpečujúcich udržateľný rozvoj Slovenska - územného plánovania a stavebného konania.*

Či sa nám to páči alebo nie, tento mix očakávaných výsledkov je prvým oficiálnym kľúčovým vstupom do začatia procesu negociácií s EK a dnes ho treba brať ako bernú mincu.